كوبرا مصريه هو تعبان من جنس كوبرا, اسمه: اورايوس, بالفرانكو: Ouraeus (اسمه متاخد من الكلمه الاغريقى: οὐραῖος), اسمه العلمى: Naja Haje, بيعتبر واحد من اخطر التعابين فى شمال افريقيا و اشدها سميه, اتسبب فى الكتير من حالات لدغ التعابين القاتله للبشر. ممكن يزيد طوله لحد ما يوصل ما بين 1.5 : 2.5 متر. الكوبرا المصريه "اورايوس" معروف بانه تعبان كبير, راسه كبيره نسبيا, رقبته ليها ضلوع طويله, و لو حس بتهديد بيفرد ضلوع رقبته فبتظهر مسطحه, و الحركه دى بتخليه يبان و كأن لراسه قلنسوه, عينه واسعه شويه, بؤبؤ عينه مدور, جسمه اسطوانى و قوى و ليه ديل طويل. الوانه كتيره؛ فمنه: الاسود, و الاغبر, و البنى, و النحاسى. بيعتبر الكوبرا المصريه "اورايوس" تعبان برى, بينشط فى الفتره ما بين الشفق لحد شروق الفجر, و بالرغم من كده ممكن يتشاف بيتشمس فى الساعات الاولانيه من الصبح, تعبان خجول "بيحافظ على مسافته بعيد من البشر", و لما بيتقابل مع انسان غالبا بيفضل الانسحاب لما بيقرب منه شوية امتار, و لكن لو حس بالتهديد بياخد وضع الاستعداد بالوقوف مع فرد القلنسوه و رفع راسه و يلدغ.